ডেঙ্গু জ্বর মারাত্মক আকার ধারণ করলে শরীরে স্বাভাবিকের তুলনায় প্লাটিলেটের পরিমাণ কমে যেতে পারে। তবে শুধুমাত্র প্লাটিলেট কমে যাওয়ার কারণে অবস্থার অবনতি হয়ে রোগী মৃত্যুবরণ করছে—এমন ঘটনা খুবই বিরল। সাধারণত সময়মতো পানিশূন্যতা নিয়ন্ত্রণ করা, স্বাভাবিক রক্তচাপ বজায় রাখা এবং রক্ত থেকে জলীয় অংশ, অর্থাৎ প্লাজমা বের হয়ে যাওয়া প্রতিরোধ করার মাধ্যমে ডেঙ্গু রোগীর জীবন বাঁচানো সম্ভব। এক্ষেত্রে রোগীকে প্লাটিলেট দেওয়ার ভূমিকা খুবই নগণ্য।[ref id=18] গবেষণায় দেখা গিয়েছে যে, ডেঙ্গু রোগীদের চিকিৎসায় যথাযথ কারণ ছাড়া প্লাটিলেট প্রদান বা ট্রান্সফিউশন তেমন কোনো ভূমিকা রাখে না। বরং এতে করে কিছু পার্শ্বপ্রতিক্রিয়া সৃষ্টি হতে পারে।[ref id=19] বাংলাদেশ সরকারের ডেঙ্গু নিয়ন্ত্রণ গাইডলাইনে ডেঙ্গু রোগীকে নির্দিষ্ট কারণ ছাড়া প্লাটিলেট দিতে নিরুৎসাহিত করা হয়। তবে প্লাটিলেট খুবই কমে গেলে রোগীর সার্বিক পরিস্থিতি বিবেচনা করে ঐ মুহূর্তে একজন বিশেষজ্ঞ ডাক্তারের পরামর্শ অনুযায়ী প্লাটিলেট দেওয়া যেতে পারে।[ref id=20] প্লাটিলেট রক্তদানের মতো করে ইনজেকশনের সাহায্যে শরীরে প্রবেশ করানো হয়। প্লাটিলেট যোগাড় করা বেশ খরচসাপেক্ষ হতে পারে। তাই সম্ভব হলে রোগীর মতো একই রক্তের গ্রুপের ৩–৪ জন রক্তদাতার সাথে যোগাযোগ রাখা উচিত, যেন প্রয়োজনে তারা রোগীকে প্লাটিলেট দিতে পারে।